98. ΑΠΟΦΑΣΗ ΥΠΟΥΡΓΩΝ ΟΙΚΟΝΟΜΙΚΩΝ ΚΑΙ ΔΗΜΟΣΙΩΝ ΕΡΓΩΝ Αριθ.Κ.482/11 της 14/29 Ιαν. 1980 (ΦΕΚ Β΄ 78) Περί της διαδικασίας βεβαιώσεως και εισπράξεως της κατά τις διατάξεις του άρθρ. 5 του Νόμ. 960/1979 εισφοράς. Έχοντας υπόψη: 1.Τις διατάξεις: α)Του άρθρ. 5 του Νόμ. 960/1979 (ΦΕΚ 194 Α/25.8.1979) "περί επιβολής υποχρεώσεων προς δημιουργίαν χώρων σταθμεύσεως αυτοκινήτων δια την εξυπηρέτησιν των κτιρίων και ρυθμίσεως συναφών θεμάτων". β)Του Α.Ν. 1521/1950 "περί φόρου μεταβιβάσεως ακινήτων", όπως ισχύει. 2.Την με αριθμό ΕΔ2α/04/20/Φ.Θ.2.1.1/31.1.79 κοινή απόφαση του Πρωθυπουργού και Υπουργού Δημοσίων Έργων "περί αντικαταστάσεως της υπ' αριθ. ΕΔ2α/04/59/Φ.Θ.2.1.1./1978 αποφάσεως "περί μεταβιβάσεως αρμοδιοτήτων του Υπουργού Δημοσίων Έργων εις τον Υφυπουργόν του αυτού Υπουργείου", αποφασίζουμε: 1.Για την επιβολή της εισφοράς, που προβλέπεται από το άρθρ. 5 του Νόμ. 960/1979 υποβάλλεται στον αρμόδιο Οικονομικό Έφορο δήλωση της οποίας υπόδειγμα επισυνάπτεται ως παράρτημα της παρούσης. Αρμόδιος Οικονομικός Έφορος, για την παραλαβή της δηλώσεως αυτής είναι ο αρμόδιος για την φορολογία μεταβιβάσεως ακινήτων στην περιφέρεια του οποίου βρίσκεται το ανεγειρόμενο κτίριο που αφορά η δήλωση. 2.Η δήλωση προ της υποβολής της στον αρμόδιο Οικονομικό Έφορο, προσκομίζεται στην Πολεοδομική Υπηρεσία στην αρμόδια για την έκδοση της οικοδομικής αδείας σε 4 αντίτυπα. Η Υπηρεσία αυτή ελέγχει τον ορθό υπολογισμό των απαιτουμένων για το ανεγειρόμενο κτίριο θέσεων σταθμεύσεως, βάσει της αιτουμένης αδείας ανεγέρσεως του κτιρίου, ως και των τετραγωνικών μέτρων γης η αξία των οποίων καταβάλλεται για τις απαιτούμενες θέσεις σταθμεύσεως και καταχωρεί τη δήλωση σε ειδικό βιβλίο, στο οποίο πριν από τη χρησιμοποίησή του αριθμείται και μονογράφεται κατά σελίδα από τον Προϊστάμενο της Υπηρεσίας ο οποίος και θεωρεί την τελευταία σελίδα για τον αριθμό των σελίδων. Από τα αντίτυπα της δηλώσεως τα οποία θεωρούνται από την Πολεοδομική Υπηρεσία, ένα φυλάσσεται σε ειδικό αρχείο αυτής, ένα αποστέλλεται στο Ε.Τ.Ε.Ρ.Π.Σ. και τα υπόλοιπα δύο παραδίδονται στον ενδιαφερόμενο. 3.Τα δύο αντίτυπα της δηλώσεως υποβάλλονται από τον ενδιαφερόμενο στον αρμόδιο Οικονομικό Έφορο για την επιβολή της εισφοράς που αφορά η δήλωση. Ο Οικονομικός Έφορος καταχωρεί την δήλωση στο ειδικώς προς τούτο τηρούμενο βιβλίο παραλαβής δηλώσεων και χρηματικού καταλόγου  ενεργεί προσωρινό προσδιορισμό της κατά τετραγωνικό μέτρο αγοραίας αξίας του οικοπέδου επί του οποίου το ανεγειρόμενο κτίριο που αφορά η δήλωση και μετά την καταβολή της αναλογούσης εισφοράς θεωρεί το ένα αντίτυπο της δηλώσεως και το παραδίδει μετά του αποδεικτικού καταβολής της εισφοράς στον δηλούντα, για να το προσκομίσει στην αρμοδία Πολεοδομική Υπηρεσία για την έκδοση της οικοδομικής αδείας. Για την παραλαβή των δηλώσεων, την καταχώρηση αυτών, την διενέργεια προσωρινής εκτιμήσεως, την έκδοση φύλλων ελέγχου επιβολής της εισφοράς, την επίδοση εγγράφων, την εξώδικη λύση των διαφορών, το απόρρητο των σχετικών στοιχείων και την εν γένει διαδικασία βεβαιώσεως της εισφοράς, εφαρμόζονται αναλόγως οι διατάξεις που ισχύουν στην φορολογία μεταβιβάσεως ακινήτων. 4.Το ποσό της εισφοράς του άρθρ. 5 του Νόμ. 960/1979 που καταβάλλεται ταυτόχρονα με την υποβολή της δηλώσεως εισπράττεται από το αντίστοιχο Δημόσιο Ταμείο της Οικονομικής Εφορίας που θεωρεί την δήλωση. Αν προκύψει επί πλέον εισφορά, ύστερα από έλεγχο της αρμοδίας Οικονομικής Εφορίας, αυτή θα βεβαιώνεται στο Δημόσιο Ταμείο της κατοικίας του οφειλέτου ή της ασκήσεως του επαγγέλματος αυτού. 5.Εφόσον ο αιτών την άδεια, περιλάβει στη δήλωσή του αίτημα για την καταβολή της βάσει δηλώσεως οφειλομένης εισφοράς σε δύο δόσεις, καταβάλει μόνο το ήμισυ αυτής και δια την καταβολή του ετέρου ημίσεως παρέχει προς το Δημόσιο ασφάλεια. Η ασφάλεια αυτή συνίσταται σε παροχή υποθήκης, επί ακινήτου του οφειλέτου ή τρίτων, η οποία εξασφαλίζει κατά την κρίση του οικονομικού Εφόρου το Δημόσιο, ή εγγυητική επιστολή μιας των αναγνωρισμένων Τραπεζών στην Ελλάδα, ή εγγυητική επιστολή του Τ.Σ.Μ.Ε.Δ.Ε., ή προσωπική εγγύηση του υποχρέου αν αυτή κρίνεται επαρκής. Με τις προϋποθέσεις αυτές, ο οικονομικός έφορος βεβαιώνει το δεύτερο ήμισυ, της βάσει δηλώσεως οφειλομένης εισφοράς στο Δημόσιο Ταμείο της κατοικίας ή της ασκήσεως του επαγγέλματος του οφειλέτου. Στον σχετικό χρηματικό κατάλογο καταχωρείται η ένδειξη "εφάπαξ" και επισυνάπτεται σ' αυτόν αντίγραφο του συμβολαίου παροχής υποθήκης ή, η εγγυητική επιστολή. Επίσης καταχωρείται, ο αριθμός και η ημερομηνία του τριπλοτύπου εισπράξεως με το οποίο καταβλήθηκε το πρώτο ήμισυ της εισφοράς. Το βεβαιούμενο δεύτερο ήμισυ της βάσει δηλώσεως οφειλομένης εισφοράς καταβάλλεται εφάπαξ και καθίσταται ληξιπρόθεσμο μετά την συμπλήρωση τριετίας, που αρχίζει από την ημερομηνία καταβολής του πρώτου ημίσεως της εισφοράς. Σε περίπτωση που δοθεί παροχή ηλεκτρικού ρεύματος, στο ανεγειρόμενο κτίριο για το οποίο βεβαιώθηκε το ήμισυ της οφειλομένης εισφοράς, προ της συμπληρώσεως της ανωτέρω τριετίας το χρέος (Μετά τη σελ. 294,434) Σελ. 294,435 Τεύχος 726-Σελ. 21 Σχέδια Πόλεων 23.Δ.α.98 καθίσταται ληξιπρόθεσμο κατά τον χρόνο παροχής του ηλεκτρικού ρεύματος στο κτίριο. 6.Η εισπραττόμενη εισφορά αποδίδεται κάθε τρίμηνο από τη Δ6 του Γ.Λ. του Κράτους στο Ε.Τ.Ε.Ρ.Π.Σ.